정조 12년 · 목
敎曰今日次對意謂來會擬有詢問事不爲來會何也次對使之今日來會○大臣以下進伏訖予曰今日特命賓對者欲問卿等及諸臣之意見使之來會第各隨下詢指陳所見也今日朝廷有君乎有臣乎有倫常乎有法紀乎國無君父凡今三日矣卿等甘爲無君父之臣欲立無君父之世可乎試看今日國事凡此庭之北面事予者自再昨之後安居家食恬若無事者其將曰有君乎有臣乎天尊地卑亘宇撑宙自生民而不泯不墜者惟君臣之分而惟我祖宗朝四百年扶植之義亦惟在於君綱臣分式至于今而今忽爲無君之世卿等以何顏復入于此庭乎卿等試言之判府事金熤等曰爲今日臣子聞今日下敎豈有一刻欲生之心乎驚剝震隕罔知攸對矣予曰今予此敎之下卿等尤豈敢如是爲對乎予受祖宗付畀之重處臣民君父之位目見群下相率入於夷狄禽獸之域而其可不誅其不率化者濟其迷不知者乎兪彥鎬方欲賜死卿等之意以爲如何可生則曰生可殺則曰殺其各指陳熤等未及發語仰對予曰宣傳官假都事差下多率羅將待令仍玉音哽咽不能成聲良久乃敎曰予於今日忍發此言是予不肖無狀而不得不如是實不勝掩抑矣當日之事尙忍言哉丙子樂善之火故相元仁孫以春坊獨爲入對而其後又有禁井之變卿等豈不聞之豈不知之乎及至庚辰正月魯禧等送謀日急一日乃有趙進道事出而至於譸出辛壬反案等說事有所不忍言者此則再昨筵中亦不得不略有所敎登筵大小之臣盡皆承聆矣此所以進道事與德隣事同道殊歧判爲兩件而今以庚辰事復陳于予前復入于予耳予豈忍復見予豈忍復聞予心驚痛尙復何言而特慮群下曚然靡悟自干重辟來汝臣工一番布告者亶出於愛欲生之至意噫彼兪彥鎬忽地稱病偃處其家屢勤召命終不入來故初則意以爲未諳本事至使承旨委報以某年二字而猶爲頑然無動終至十送備郞屢遣史官召旨私札絡續相望而了不承命一味力拒未乃强到闕外而尙且不入故遂命起送掖隸擔席以致而然猶堅臥不應筵席垂罷之時始爲入來而假作躏跚之步佯爲呻囈之聲黽勉進伏全沒驚動之色終不出一言而心除却許多說話爲人臣而聞某年二字佯若不知必欲不入者其罪當死乎當生乎今日若有君綱臣分則兪彥鎬當生在地上乎熤等曰兪彥鎬再昨負犯死有餘罪而臣等拖至今日嘿無一言者實是萬戮猶輕矣承旨以假都事來待稟命馳往兪彥鎬家諭以今將按律之意卽爲押來牢置于禁府門前嚴把守禁雜人而若或遲滞則都事當梟示矣予又曰趙德隣事予豈有愛惜之意而然哉先大王昭釋之敎優待之典昭載記注而今此蕩滌之擧卽是繼述之意則或有妄揣者或有過慮者譁然自鬧轉相浮動至有兩一鏡之說一鏡之外豈復有一鏡若謂以兩一鏡而今予蕩滌其罪犯云則是誠如何說也從此而漸次緊甚又有尹蓍東疏出矣趙進道事予欲說則心膽欲掉不言則隱痛弸中猶只初賜優批細加商量者卽是保世臣之意也末又從容布諭俾勿自罹者亦是保世臣之意也予於世臣覆庇拯救者自以爲曲極其道而世臣何能知予苦心乎予之苦心一則仰述二則仰述惟我先大王五十年平蕩之治建百世而無惑質鬼神而無疑今予所以繼志述事惟在於保合世臣同做平泰今此右相之爰立者是豈爲右相地也由是之後或妄揣於義理之嚴或過慮於用捨之際焉卽阼日綸音可以泐石而刋金十年來治規自謂鑑公而衡平庶足以孚得群心則今如是妄揣過慮者豈不痛哉尹蓍東無罪矣殆同孺子入井彼誠何罪也諸臣未及仰對予曰兪彥鎬之罪可以置辟乎否乎老昏大臣亦只入來而渠曰抵死抗命過午正而終不入來者究厥心腸是豈可一日容貸乎卿等試思之君臣之分姑勿論今使於敵以下若遭先誣至痛在心思與其儕友面對商議書邀伻速極其懇摯而或謂之以物來順應或托之以有病不來在當者之心果將何如耶老昏大臣則老不省事予不深誅而惟彼兪彥鎬一日不置法是一日無君卿等茍有不忍聞之敎則今至三日嘿無一言乎卿等與諸臣卽爲退去大臣以下逬出幷免冠席稿于閤門外○政院啓言時原任大臣率卿宰三司請對矣敎曰無君無臣已三日有此免冠意則今日豈可爲之所謂後時之說不欲聞之雖有處分之事豈待卿等之言乎退去又啓言三司諸臣有時急稟達事來詣閤外請對矣敎以以休紙還給又啓言負罪諸大臣率諸宰來詣閤外請對矣敎以退去又啓言三司諸臣有時急稟達事更爲請對矣敎以大臣卿宰免冠之中請來爾等乎雖有處分之事豈待爾等之口乎退去又啓言三司諸臣來詣閤外更爲請對矣敎以退去又啓言負罪諸大臣率卿宰時原任閣臣三司冒萬死更爲求對矣命入侍○諸臣進伏訖熤曰俄者臣等震慓罔措不得畢陳而徑退矣兪彥鎬金致仁亟降處分以正邦憲而臣等之罪將退伏鈇銊之誅矣左議政李性源曰兪彥鎬金致仁夬賜處分以正其罪焉予曰前領相妄發則極矣而與兪彥鎬事件各異矣天君泰然之說此豈非老昏所致耶此大臣狷狹之性每事不能周思自是本來病處而今又年過七十其老妄之言何足深責耶兪彥鎬則旣聞某年二字之後備郞十往史官屢催至有遣紫衣之命而終不入來其心所在覆載難容而卿等忍過三日迄無一言是豈臣分乎斁彝倫無君綱今已三日矣此可曰有國有君乎今欲處分則豈待卿等之請乎熤性源曰金致仁之罪豈可諉以老昏而或賜曲貸乎旣著於言語莫逃其罪犯與兪彥鎬幷請亟加邦憲焉判府事徐命善李福源曰臣等再昨不得登筵而今伏聞下敎警痛駭憤有不可勝言請速賜處分焉熤曰人臣負此罪犯上不可以曲貸下不可以倖逭兪彥鎬金致仁罪無異同伏望卽正典章焉性源曰臣等於再昨登筵事係至重且大故臣請令領右相入侍而致仁入來之後物來順應天君泰然等語是豈臣子之所敢言者乎此與兪彥鎬實無異同矣命善曰身爲大臣負此罪犯則不可以大臣而少貸請明正典憲焉予曰前領相旣知其老昏則不可與兪彥鎬幷論矣右議政蔡濟恭曰兪彥鎬伊日負犯已無臣分明正其罪斷不可已而金致仁數句語決不可以罷職而止矣亟降處分焉敎曰兪彥鎬之罪犯固當亟置于大辟以正君綱民彝而第念我朝仁厚立國未嘗輕戮大臣此固今日所當仰體者而且彥鎬與躬犯惡逆有間今於一律次律之間欲與卿等商諒決定其各陳意見命善曰兪彥鎬旣聞本事關係之重而初不驚動▣蹶至有掖隸擔來之命而亦不顚倒趋入及其登筵親承聖敎而願瞻合嘿無一毫憤痛之意其心所在極律何惜而伏承仁厚不殺之敎此實天地好生之德臣等竊不勝欽仰感泣之至雖不敢以法力爭而絕島荐棘之典則斷不可巳也福源曰再昨下敎關係何等重大而兪彥鎬始旣抗命於屢召之下終不開口於登筵之後者論其罪誠萬死無惜而伏承宋朝故事之聖敎藹然天地之心卽法外之盛意也臣何敢效法吏之徒守三尺乎施以次律惟在聖斷矣熤曰論人之罪以心以迹而兪彥鎬旣聞本事至重而無驚痛之意及承紫衣擔來之敎亦不爲之顚倒趋入則心與跡皆罪也有此罪犯極律何惜而俄者下敎實天地生物之大德名以大官則用律亦有次第先施島棘之典恐無不可矣性源曰兪彥鎬之閤外力抗命筵中不開口之狀臣所目覩國綱臣分掃地無餘論其罪犯一律何惜而不殺大臣之聖敎實出天地好生之德有未敢以法堅爭矣濟恭曰兪彥鎬事國綱臣分懷了無餘雖施一律有何所惜而聖敎之提及宋朝故事堯舜之心也堯舜之言也減其一律施以島棘未必不有光於好生之德矣敎曰卿宰亦各以次陳達行司直金華鎭曰罪犯之罔赦俄巳仰陳而此等罪人若以次律擬議則其可曰國有法乎亟施一律斷不可巳矣行司直金鍾秀曰爲今日臣子者聞事關某年之語則其爲驚心痛骨當若何而兪彥鎬之聞此語而不肯入來可謂臣分蔑矣此事異於他事不可以大官之故而典貸王法矣行司直鄭昌聖曰兪彥鎬旣聞某年事之後終始抏命不入晚始入來而筵敎承聆之後亦無驚痛底意臣分國綱可謂掃地臣等憤惋之懷實不敢仰贊好生之德矣戶曹判書徐有隣曰兪彥鎬大關倫理大關臣節論其負犯萬死猶輕聖赦雖及於宋朝仁厚而在臣等憤惋駭痛之心只知有常法不知其他矣右參贊鄭好仁曰臣於伊日閤外目擊光景不勝駭憤矣至命別監俾擔方席而來則聞此敎之後固當驚心崩迫顚倒趋承之不暇而聞其往復之言則只曰聞別監之敎不勝惶悚云云亦不入來苟有一分之義焉敢乃爾若曰國無法則巳旣有法則賜死之典不施於兪彥鎬而更於何施乎行副司直李在簡曰兪彥鎬伊日擧措萬萬無嚴旣知其事關某年而猶尙如此則究厥心腸罪難容誅不可以大官之故而饒貸於王法矣行副司直鄭民始曰臣以不參朝班之故金致仁事昨始略聞兪彥鎬事俄者入來亦聞梗槪金致仁之罪聖上雖以寬仁之德付之老昏而老昏之人豈不知君父之尊嚴乎以兩年條㧕對之說已極驚憤兪彥鎬前後受恩如何則向國之心宜與他自別而至伏承某年下敎而亦不驚動他人尙不敢如此況彥鎬乎他事姑無論只此一款死無足惜矣諸臣之曾無一言今聞下敎之後始有所云云亦不免不誠之罪今日朝廷君臣上下之分可謂戲損無餘地矣何必更爲下詢乎自上處分似好矣延豐君李坤曰金致仁兪彥鎬之罪初未能力討臣等之罪實合萬殞矣豈可以大臣之故歸之老昏之科而不置重辟乎至於兪彥鎬則究其心腸誠萬萬叵測初聞二字之後又承幾次促敎而抵死抗命頑不知動豈有如此臣節乎論以常憲合施一律此等處豈可低仰乎刑曹判書鄭昌順曰兪彥鎬伊日光景臣於閤外亦所目擊旣聞事關某年之語終無驚痛赴召之擧及承無他事端勿過生㥘之下敎而後始乃登筵者專爲身謀大關臣分而又登筵席了無一語則其爲負犯死有餘罪諸臣之同聲請罪論以國體在所當然行副司直李柱國曰兪彥鎬旣犯一律減律自下不敢仰對矣行副司直李聖圭曰旣犯罔赦之罪則豈可以大官有所容貸乎亟施一律斷不可巳矣工曹判書吳載純曰兪彥鎬事臣於今日登筵之後始得聞知而其罪狀萬萬驚痛聖敎雖出於寬貸決不可以大官有所減等矣兵曹判書李文源曰爲今日臣子者事關某平則孰不痛心痛骨而金致仁之奏對語逼丙庚自陷於罔赦之科論其負犯巳無可言至若兪彥鎬之屢被恩召終欲抗免究其心跡死有餘罪亟施一律斷不可巳也行副司直金尙集曰心與跡俱無可以原恕之端名以大官寧有如許道理減等之議臣不敢仰奏矣漢城判尹徐有防曰兪彥鎬罪犯若論當律合被萬戮決不可以曾忝大官有所容議於減等常憲之外無他更達矣兼都承旨沈豊之曰金致仁之負犯決不可屬之老昏妄發而有所容貸兪彥鎬則旣聞本事關係至重力抗召命及至登筵惟事含默已無臣分自干王誅何可以曾忝大官而屈法乎行副司直李秉模曰兪彥鎬負犯之萬戮猶輕孰不目覩未效挺身請討之義此爲廷臣罔赦之死罪矣臣則知有典刑而已何敢以法外造化有所仰達乎行副司直沈頤之曰聞某年二字而了無驚痛之事者已無倫理半日力抗終不赴召又無臣節況其登筵擧措萬萬憤痛決不可以大官容貸矣兵曹參判具㢞曰兪彥鎬事實不勝驚心痛骨之至卽此逆節彰露無餘一律之施斷不可已矣開城留守李致中曰金致仁之伊日奏語無他錯誤而其以年條仰對者非老昏所致至於兪彥鎬聖敎之下少無驚痛之意廷臣莫不憤惋其施一律不可容貸矣吏曹參判朴祐源曰一律不用於此而用於何罪乎行副司直李在學曰金致仁兩年之說全無臣分不可付之老昏而兪彥鎬旣知事關某年頑不變動者與身犯惡逆無異恐不可低仰於極律矣江華留守尹承烈曰兪彥鎬罪狀萬萬駭憤一律之外無他可達矣行副司直金憙曰兪彥鎬罪犯旣如是至重則斷以一律在法當然矣行副司直金持默曰兪彥鎬之罪可勝誅哉論其罪犯死有餘罪決不可容貸於覆載之間依律處斷宜矣禮曹參判趙尙鎭曰兪彥鎬之干犯誠不勝駭痛之至三尺至嚴豈可一毫容貸於此等之罪乎諸臣之請亟賜允從宜矣行副司直徐有大曰兪彥鎬罪犯臣等於其日莫不駭憤亟從諸臣之請宜矣行副司直金載瓚曰兪彥鎬之負犯覆載難容人臣負此罪而不用一律則豈可曰國有法乎戶曹參判李秉鼎曰兪彥鎬罪狀不勝憤惋臣子旣聞某年二字而少無驚痛崩迫之意則卽此一款誅戮猶輕何可以大官而曲貸乎行副司直李時秀曰一律不施於此等罪人而施於何處乎減等之論臣不敢仰奏矣漢城府右尹徐鼎修曰兪彥鎬負犯之合置一律大臣諸臣皆已盡達恐不可以大官而一分容貸矣行副護軍趙心泰曰兪彥鎬罪犯旣無臣節又無臣分王章至嚴豈可以大官而有所低仰乎臣謂亟從諸臣之請宜矣工曹參判李得臣曰爲今日臣子者旣聞某年二字小無驚動之意論其負犯實合一律矣行副司直金思穆曰兪彥鎬論其罪惡誅殛猶輕律名低仰恐非可論矣敎曰雖欲處分豈借卿等之口乎所欲問者賜其死與貸其死當別下傳敎矣仍敎曰今日朝廷無人臣之節巳有日坐視群下相率爲夷狄禽獸而任渠無言其可曰有君有國乎衣君食君北面事予者聞事有關於某年而堦梯機關爲逆賊尙魯啓禧等作逆凶謀中一事則病不至已殊尙有一縷之不滅爲此事有召命托疾頑拒者國有三尺能免誅殛乎特以本事之不忍言不敢道姑不形諸言語文守先使僚相承宣微通次遣備郞者不知爲幾次次遣史官者亦爲屢次半日摧捉扺死抗命至命紫衣擔來閤外然猶不應及其最晚登筵假作蹣跚辛楚之狀魯禧事詢問全沒驚痛憤惋之意初無一言開口奏對究厥心腸覆載難容然而慣知其人品名之曰大臣略先飭責俾自爲所意謂求死不得退有別般擧措昨日今日偃息若常古今天下乃有如許變怪乎彼雖不足惜處分之不欲遽加蓋有商量到今思已熟矣有國之倫綱不可不顧年與病又不至於老昏而本事則所關之莫重莫大尤何如抗命之罪猶屬薄物細故豈可以大官不置之王章乎今日詢問之擧政在於賜死當否廷議多主常憲而予則曰其罪無可赦我朝立國仁厚是尙不殺大臣卽相傳之懿規此予所以重致意處判府事兪彥鎬爲先絕島圍籬安置俾中外知有君有臣有倫綱命判義禁鍾秀等出去擧行鍾秀曰兪彥鎬罪合一律而勘以次等臣等不得以此傳敎出而擧行矣予曰傳敎中有姑先二字卿等斯速擧行予曰今日此處分乃出於禮過大官之中不但予實無對卿等之面卿等亦無面見予矣僉曰今日之事一則臣等之罪二則臣等之罪臣等之罪鈇銊猶輕而咫尺天威今承是敎臣等隕越掩抑不知修對矣○大司諫李洪載執義李濟萬司諫尹行履應敎韓用龜掌令沈興永朴鎤持平朴載淳徐邁修獻納姜垣校理閔昌爀副校理徐配修正言鄭來百尹悌東修撰申大尹副修撰李顯默李蓋運以所懷啓言兪彥鎬之罪可勝誅哉爲今日臣子者苟有一分人心旣聞某年二字之後固當崩心痛骨顚倒趋召之不暇而乃敢偃然在家始旣稱病及至闕外猶復力抗至有送掖隸之擧而終不入來旣登筵席了無驚動悚蹙之意趑趄不言情態可惡論其負犯死有餘罪雖以我聖上好生之德曲貸一律姑先島棘究厥罪狀決不可一刻容息於覆載之間臣等謂絕島圍籬安置罪人兪彥鎬依律處斷宜矣批以其人不足惜其罪不可赦律止島棘出於仰遵懿規不必如是爭執矣又啓言金致仁之辜恩負國之罪已著於朝象之潰裂世道之乖亂而日前筵席不念我聖上震慽之懷所奏無嚴言笑相雜末乃以庚丙兩年之說肆然仰對論其罪狀萬萬駭痛聖敎雖付之於老昏厥罪實不可以容貸臣等謂前領議政金致仁爲先削奪官爵門外出送宜矣批以旣付之老昏又付之老昏而有國則有法網不可以元輔而屈之向後寬恕姑毋論豈可幷與目下所論而靳持依爲之○大司諫李洪載啓言吏曹判書宋載經向日下詢諸宰之日謂以病重終不入來雖未知其病勢之如何而論以臣分十分無嚴臣謂宋載經姑先施以譴削之典宜矣批以俄者登筵見其凜凜危遑之狀再昨稱病果不是異事然臺言旣出依爲之予曰予之知遇於兪彥鎬眷注於兪彥鎬者視卿等固十倍而犯此罪負有此處分予心之駭痛尤當如何予之所期望於卿等卿等之所禆補於予者無他惟是小大相孚共貞同寅毌或自私乃心王室卿等以是而克贊予治予則以是而仰述先烈庸躋于平泰之域則豈但國家之幸也是實世臣身家之福也其各勉之